钦定古今图书集成/明伦汇编/氏族典/第239卷 > 张介然
## 钦定古今图书集成/明伦汇编/氏族典/第239卷 > 张介然

按《唐书张介然传》：“介然，猗氏人，本名六朗，性慎愿，长
计画。始为河陇支郡太守。王忠嗣、皇甫惟明、哥舒翰
踵领节度，并署营田度支等使。入奏称旨，赐与良渥，
启列戟故里，元宗许之。本乡得列戟，自介然始。翰荐
为少府监，历卫尉卿。禄山反，授河南节度采访使，守
陈留。陈留据水陆剧，居民孳伙，而太平久不知战。介”
然到屯不三日，贼已度河，车骑蹂腾，烟尘漫数十里，
日为夺色。士闻钲鼓声，皆褫气不能授甲。凡旬六日，
城陷。初，有诏购贼首而暴诛庆宗状。禄山入陈留，见
诏书，拊膺大哭曰：“我何罪，吾子亦何罪！”乃杀之。即大
恚愤，杀陈留降者万人以逞，血流成川。斩介然于军
门。以伪将李廷望为节度使，守陈留。